CELEX: E2015J0003
Language: hu
Date: 2015-10-02 00:00:00
Title: A Bíróság ítélete (2015. október 2.) az E-3/15. számú, Liechtensteinische Gesellschaft für Umweltschutz kontra Gemeinde Vaduz (vaduzi önkormányzat) ügyben (Az egyes köz- és magánprojektek környezetre gyakorolt hatásainak vizsgálatáról szóló 2011/92/EU irányelv – 11. cikk – A bírósági jogorvoslati eljárás igénybevételéhez való jog – Az EGT-jog joghatása a nemzeti jogrendszerekben – Az egyenértékűség és a tényleges érvényesülés elve)

8.12.2016   
            
            
               HU
            
            
               Az Európai Unió Hivatalos Lapja
            
            
               C 457/11
            
         A BÍRÓSÁG ÍTÉLETE
   (2015. október 2.)
   az E-3/15. számú,
   Liechtensteinische Gesellschaft für Umweltschutz kontra Gemeinde Vaduz (vaduzi önkormányzat) ügyben
   (Az egyes köz- és magánprojektek környezetre gyakorolt hatásainak vizsgálatáról szóló 2011/92/EU irányelv – 11. cikk – A bírósági jogorvoslati eljárás igénybevételéhez való jog – Az EGT-jog joghatása a nemzeti jogrendszerekben – Az egyenértékűség és a tényleges érvényesülés elve)
   (2016/C 457/08)
   Az E-3/15. számú, Liechtensteinische Gesellschaft für Umweltschutz kontra Gemeinde Vaduz (vaduzi önkormányzat) ügyben – a Bírósághoz a Liechtensteini Hercegség Állami Bírósága (Staatsgerichtshof des Fürstentums Liechtenstein) által benyújtott KÉRELEM az EFTA-államok közötti, Felügyeleti Hatóság és Bíróság létrehozásáról szóló megállapodás 34. cikke alapján az egyes köz- és magánprojektek környezetre gyakorolt hatásainak vizsgálatáról szóló 2011/92/EU irányelv 11. cikkének értelmezésével kapcsolatban – a Carl Baudenbacher elnökből, Per Christiansen (előadó bíró) és Páll Hreinsson bíróból álló Bíróság 2015. október 2-án ítéletet hozott, amelynek rendelkező része a következőképpen szól:
   
               1.
            
            
               Liechtenstein az EGT Vegyes Bizottság 2012. december 7-i 230/2012 sz. határozata alapján köteles volt végrehajtani a 2011/92/EU irányelvet és alkalmazni azt az alapügy tárgyát képező környezeti hatásvizsgálati eljárásra.
            
         
               2.
            
            
               Nem egyeztethető össze a 2011/92/EU rendelet 11. cikkével, hogy általános környezeti hatásvizsgálati határozatot fogadnak el, ugyanakkor a projekt környezeti hatásaival kapcsolatos olyan alapvető kérdések megoldását, mint például azokat, amelyeket a 2011/92/EU irányelv 5. cikkének (3) bekezdése határoz meg, későbbi engedélyezési eljárásokra halasztják, és ezek tekintetében a környezetvédelemmel foglalkozó nem kormányzati szervezetek nem vehetnek igénybe bírói testület előtti jogorvoslati eljárást. Arról a nemzeti bíróságnak kell döntenie, hogy ebben az ügyben alapvető kérdésekről van-e szó.
            
         
               3.
            
            
               Az EGT-jog nem írja elő, hogy a nem végrehajtott EGT-szabályok közvetlenül hivatkozhatók az EFTA-államok nemzeti bíróságai előtt. Mindazonáltal az EGT-jogból az következik, hogy a nemzeti szabályok értelmezése során a nemzeti bíróságok lehetőség szerint kötelesek a nemzeti jog által elismert értelmezési módszereket alkalmazni a 2011/92/EU irányelvvel elérni kívánt eredmény megvalósítása érdekében. Ez a kötelezettség azon a napon keletkezik, amikor a megfelelő jogi aktus az EGT-megállapodás részévé válik.
            
         
               4.
            
            
               A kérdést előterjesztő bíróság feladata, hogy az egyenértékűség és a tényleges érvényesülés elve alapján meghatározza a 2011/92/EU irányelv 11. cikkének megsértése esetén igénybe vehető jogorvoslatokat.